**UDKAST**

**Forslag**

til

Lov om ændring af lov om arbejdsmiljø og lov om arbejdsskadesikring

(Ændring af anmeldekriteriet for ulykker, tydeliggørelse af Sikkerhedsstyrelsens tilsyn med autorisationsordningen på asbestområdet m.v.)

**§ 1**

I lov om arbejdsmiljø, jf. lovbekendtgørelse nr. … af … 2025, foretages følgende ændringer:

**1.** I *fodnoten* til lovens titel ændres »og Europa-Parlamentets« til: »Europa-Parlamentets«, og efter »side 5« indsættes », og dele af Europa-Parlamentets og Rådets direktiv (EU) 2023/2668 af 22. november 2023 om ændring af direktiv 2009/148/EF om beskyttelse af arbejdstagere mod farerne ved under arbejdet at være udsat for asbest, EU-tidende, L af 30. november 2023«.

**2.** I *§ 49 l* indsættes som *stk. 2*:

»*Stk. 2.* Sikkerhedsstyrelsen fører tilsyn med overholdelse af stk. 1.«

**3.** Efter § 49 p indsættes i kapitel 8 a:

»**§ 49 q.** Sikkerhedsstyrelsen fører tilsyn med overholdelse af regler fastsat af erhvervsministeren i medfør af kapitel 8 a i denne lov.«

**4.** I *§ 81 a, stk. 1, nr. 5*, ændres »Finanssektorens Arbejdsgiverforening« til: »Finans Danmark/Arbejdsgiver og F&P Arbejdsgiver«.

**§ 2**

I lov om arbejdsskadesikring, jf. lovbekendtgørelse nr. 919 af 25. juni 2024, foretages følgende ændringer:

**1.**  I *§ 31, stk. 1,* indsættes efter »har medført«: »mindst 3 dages«.

**§ 3**

Loven træder i kraft den 1. januar 2026.

*Stk. 2.* § 2, nr. 1, træder i kraft den 1. juli 2026.

*Bemærkninger til lovforslaget*

*Almindelige bemærkninger*

|  |
| --- |
| Indholdsfortegnelse |
| 1. | Indledning |
| 2. | Lovforslagets hovedpunkter |
| 2.1.2.1.12.1.22.1.3 | Ændring af anmeldekriteriet ved ulykkerGældende retBeskæftigelsesministeriets overvejelserDen foreslåede ordning |
| 2.2. | Tydeliggørelse af Sikkerhedsstyrelsens tilsyn med autorisationsordningen på asbestområdet |
| 2.2.1. | Gældende ret |
| 2.2.2. | Beskæftigelsesministeriets overvejelser |
| 2.2.3. | Den foreslåede ordning |
| 3. | Økonomiske konsekvenser og implementeringskonsekvenser for det offentlige |
| 4. | Økonomiske og administrative konsekvenser for erhvervslivet m.v. |
| 5. | Administrative konsekvenser for borgerne |
| 6. | Klimamæssige konsekvenser |
| 7. | Miljø- og naturmæssige konsekvenser |
| 8. | Forholdet til EU-retten |
| 9. | Hørte myndigheder og organisationer m.v. |
| 10. | Sammenfattende skema |

# 1. Indledning

Regeringen ønsker, at reglerne på arbejdsskadeområdet er enkle og tidssvarende, og at reglerne til opfølgning på indtrufne arbejdsulykker understøtter effektiv administration både i den offentlige forvaltning og hos virksomhederne. Regeringen ønsker derfor at forenkle anmeldeprocedurerne for arbejdsulykker, så arbejdsgiverne fremover ikke skal anmelde arbejdsulykker, der kun har begrænsede følger. Regeringen foreslår derfor at lempe anmeldereglerne, så en arbejdsulykke, der udelukkende anmeldes på baggrund af fravær (fraværskriteriet) kun skal anmeldes, såfremt arbejdsulykken har medført mindst 3 dages fravær fra tilskadekomnes sædvanlige arbejde ud over tilskadekomstdagen, i stedet for ved blot én dags fravær, som efter de nugældende regler. Fraværskriteriet gælder både efter arbejdsmiljøloven og arbejdsskadesikringsloven, så lempelsen ønskes gennemført på begge områder.

Formålet med lovforslaget er desuden at tydeliggøre Sikkerhedsstyrelsens tilsyn med overholdelse af regler fastsat af erhvervsministeren i medfør af arbejdsmiljølovens kapitel 8 a om autorisationsordningen på asbestområdet og at tydeliggøre Sikkerhedsstyrelsens tilsyn med ikke-autoriserede virksomheders annoncering. Samtidig foreslås det i fodnoten til arbejdsmiljølovens titel at tilføje en reference til den seneste ændring af asbestdirektivet til delvis implementering af direktivet.

Endelig foreslås det at foretage ændringer af ordensmæssig karakter som følge af nedlæggelsen af Finanssektorens Arbejdsgiverforening (FA).

# 2. Lovforslagets hovedpunkter

## 2.1. Ændret kriterie for anmeldelse af arbejdsulykker

*2.1.1. Gældende ret*

Ifølge arbejdsskadesikringsloven, jf. lovbekendtgørelse nr. 919 af 25. juni 2024, skal arbejdsgiver senest 14 dage efter første fraværsdag anmelde en arbejdsulykke, såfremt ulykken har medført fravær fra tilskadekomnes sædvanlige arbejde ud over tilskadekomstdagen (fraværskriteriet), jf. § 31, stk. 1.

Fraværskriteriet dækker over alle situationer, hvor den tilskadekomne som følge af arbejdsulykken helt eller delvist er arbejdsudygtig. Det kan både dække over, at tilskadekomne er sygemeldt, og over situationer, hvor tilskadekomne efter arbejdsulykken møder på arbejde, men er ude af stand til at udføre det sædvanlige eller planlagte arbejde som følge af arbejdsulykken og derfor alene kan løse andre opgaver på arbejdspladsen, som tager højde for de gener, som skyldes ulykken.

Bestemmelsen i § 31, stk. 1, blev senest ændret i 2020. Ændringen havde bl.a. til formål at ensrette reglerne i arbejdsskadesikringsloven med reglerne i arbejdsmiljøloven ved at indføre et fraværskriterie svarende til det som er i arbejdsmiljøloven – og dermed at gøre det nemmere og simplere for arbejdsgivere og andre anmeldere af arbejdsulykker at forstå og vurdere, hvornår en arbejdsulykke er anmeldepligtig. Lovforslaget fra 2020 indeholdt en forventning om at udstede én fælles anmeldebekendtgørelse efter arbejdsmiljøloven og arbejdsskadesikringsloven. En fælles bekendtgørelse viste sig imidlertid ikke at udgøre en forenklet fremstilling af reglerne. Det blev derfor besluttet, at anmeldereglerne blev opretholdt i to separate bekendtgørelser. Fraværskriteriet suppleres på arbejdsskadeområdet af et erstatningskriterie, hvorefter arbejdsgiveren er forpligtet til at anmelde ulykken senest 14 dage efter tilskadekomstdagen, hvis ulykken – på trods af manglende fravær – antages at kunne udløse ret til erstatning for tab af erhvervsevne, godtgørelse for varigt men eller ret til at få dækket udgifter til behandling og hjælpemidler efter arbejdsskadesikringsloven.

Ovenstående forståelse af fraværskriteriet svarer til forståelsen af fraværskriteriet efter arbejdsmiljøloven. Reglerne om anmeldelse efter arbejdsmiljøloven er fastsat i bekendtgørelse nr. 799 af 3. juni 2022 om anmeldelse af arbejdsulykker mv. til Arbejdstilsynet med senere ændringer. Ifølge bekendtgørelsen skal arbejdsgiver anmelde alle arbejdsulykker og forgiftningstilfælde, der har medført arbejdsudygtighed i 1 dag eller mere ud over tilskadekomstdagen. Anmeldefristen er inden 14 dage efter første fraværsdag.

*2.1.2. Beskæftigelsesministeriets overvejelser*

Det skal være trygt at gå på arbejde i Danmark, hvorfor det er vigtigt, at der kontinuerligt bliver arbejdet for, at arbejdspladserne er sikre, så færrest muligt kommer til skade på arbejde.

Samtidig skal vi sikre et robust arbejdsskadesystem, når der sker en arbejdsulykke. For at optimere og sikre et effektivt system til opfølgning på indtrufne arbejdsulykker, er det hensigtsmæssigt at fokusere på at forenkle de administrative processer. Ifølge de nuværende regler skal arbejdsgiver anmelde en hændelse som en arbejdsulykke, hvis ulykken har medført fravær fra tilskadekomnes sædvanlige arbejde ud over tilskadekomstdagen. Arbejdsgiver skal også anmelde en arbejdsulykke, hvis ulykken – på trods af manglende fravær – antages at kunne udløse ret til erstatning for tab af erhvervsevne, godtgørelse for varigt men eller ret til at få dækket udgifter til behandling og hjælpemidler efter arbejdsskadesikringsloven.

Kravet om, at en arbejdsgiver skal anmelde arbejdsulykker er forankret i to hensyn, der afspejler de to lovgivninger:

* at den tilskadekomne arbejdstager, som på grund af en arbejdsulykke har lidt et tab, kan få erstattet dette tab, jf. arbejdsskadesikringsloven, samt
* at Arbejdstilsynet og andre aktører, som arbejder med forebyggelse af arbejdsulykker, får viden om konkrete ulykker, så der kan iværksættes generelle forebyggelsesindsatser og foretages konkrete tilsyn, jf. arbejdsmiljøloven.

Det er dog et faktum, at der dagligt sker mange ulykkeshændelser på danske arbejdspladser, som er uden indgribende karakter for den ramte arbejdstager, og som i øvrigt ikke har medført et tab for arbejdstageren. Disse arbejdsulykker vil som udgangspunkt heller ikke føre til, at der gennemføres tilsyn i forhold til den konkrete ulykkeshændelse.

Det er Beskæftigelsesministeriets vurdering, at arbejdsgivers pligt til at anmelde disse hændelser, som kun har medført én dags fravær, og som ikke vurderes at kunne føre til erstatning m.v. efter arbejdsskadesikringsloven, er uhensigtsmæssig og skaber unødvendige administrative byrder for såvel arbejdsgivere som for forsikringsselskaberne, de selvforsikrede arbejdsgivere og Arbejdsmarkedets Erhvervssikring.

Kommunernes Landsforening og Dansk Arbejdsgiverforening har ønsket at lette de administrative byrder for arbejdsgiverne i forbindelse med anmeldelse af arbejdsulykker. Med forslaget om ændring af fraværskriteriet, ønsker Regeringen at imødekomme dette ønske.

Regeringen vurderer, at det er afgørende, at fraværskriteriet opretholdes ensartet i forhold til arbejdsskadesikringsloven og arbejdsmiljøloven. I forhold til arbejdsmiljøloven er det ikke nødvendigt at foretage en lovændring, idet ændringen kan ske inden for gældende lovgivning ved en bekendtgørelsesændring.

*2.1.3. Den foreslåede ordning*

Det foreslås, at betingelsen for arbejdsgivers pligt til at anmelde arbejdsulykker lempes, således at arbejdsgiver først vil blive forpligtet til at anmelde en arbejdsulykke, såfremt ulykken har medført mindst 3 dages fravær fra tilskadekomnes sædvanlige arbejde ud over tilskadekomstdagen. Forslaget vil således indebære en ændring af, i hvilke situationer en arbejdsgiver vil have pligt til at anmelde arbejdsulykker efter arbejdsskadesikringsloven.

Forslaget har til formål at forenkle de administrative processer for arbejdsgivere ved mindre alvorlige ulykker, samtidig med at det vil sikre, at de mere alvorlige arbejdsulykker fortsat bliver anmeldt. Arbejdsgiverressourcerne vil dermed i højere grad kunne fokuseres på at anmelde de mere alvorlige arbejdsulykker, og det vurderes at kunne føre til hurtigere anmeldelse af relevante sager.

Forslaget indebærer ikke negative konsekvenser for tilskadekomnes rettigheder efter arbejdsskadesikringsloven, idet arbejdsgiver, uanset at tilskadekomnes fravær er under 3 dage, fortsat vil skulle anmelde en arbejdsulykke, hvis arbejdsgiver vurderer, at ulykkens følger kan udløse ret til erstatning for tab af erhvervsevne, godtgørelse for varigt men og/eller ret til at få dækket udgifter til behandling og hjælpemidler efter arbejdsskadesikringsloven.

Med henblik på at sikre fortsat ensretning af anmeldereglerne i arbejdsskadesikringsloven med reglerne i lov om arbejdsmiljø, forventer Beskæftigelsesministeriet, at en tilsvarende ændring af fraværskriteriet sker i forhold til lov om arbejdsmiljø. Dette vil kunne udmøntes ved en ændring af bekendtgørelse nr. 799 fra 2022 om anmeldelse af arbejdsulykker m.v. til Arbejdstilsynet, der er udstedt i medfør af arbejdsmiljøloven.

Forslaget forventes at reducere de administrative processer for arbejdsgiverne i forhold til anmeldelse ved mindre alvorlige ulykker samtidig med, at de mere alvorlige arbejdsulykker fortsat skal anmeldes. Ressourcerne vil dermed kunne fokuseres på mere alvorlige arbejdsulykker, hvilket kan føre til hurtigere sagsbehandling i arbejdsskadesystemet. Databeregninger viser, at lovforslaget vil medføre, at arbejdsgivere vil skulle anmelde ca. 2.000 færre sager årligt. Lovforslaget vil således i begrænset omfang medvirke til at lette den administrative byrde for arbejdsgiverne.

Det bemærkes i øvrigt, at ændringen i fraværskriteriet ikke påvirker anmeldefristen for arbejdsulykker, som fortsat vil være 14 dage. Ændringen vurderes heller ikke at påvirke Arbejdstilsynets tilsynsindsats, idet tilrettelæggelsen af tilsynet primært er baseret på data, hvor der indgår en flerhed af kriterier. Ligeledes vil ændringen heller ikke påvirke Arbejdstilsynets mulighed for at undersøge arbejdsulykker akut, idet Arbejdstilsynet typisk også modtager oplysninger om disse ulykker ad anden vej, fx via telefonisk indberetning fra politiet.

## 2.2. Tydeliggørelse af Sikkerhedsstyrelsens tilsyn med autorisationsordningen på asbestområdet

*2.2.1. Gældende ret*

Autorisationsordningen for nedrivning af asbestholdigt materiale blev indført ved lov nr. 629 af 11. juni 2024 om ændring af lov om arbejdsmiljø.

Det fremgår af arbejdsmiljølovens § 49 e, stk. 1, at nedrivning af asbestholdigt materiale kun må udføres af virksomheder, der er autoriseret hertil af Sikkerhedsstyrelsen.

En virksomhed, der ikke er autoriseret, må ifølge arbejdsmiljølovens § 49 l ikke ved annoncering eller på anden måde foretage noget, der er egnet til at vække forestilling om, at virksomheden har autorisation inden for asbestarbejde, der kræver autorisation.

Til nærmere etablering af autorisationsordningen har Sikkerhedsstyrelsen i medfør af bemyndigelser til erhvervsministeren i arbejdsmiljølovens kapitel 8 a for asbestområdet udstedt bekendtgørelser om autorisation og godkendelse af fagligt ansvarlige, kvalitetsledelsessystemer for autoriserede virksomheder, godkendelse af kontrolinstanser til godkendelse og efterprøvning af kvalitetssystemer for autoriserede og godkendte virksomheder og om udøvelse af erhverv som fagligt ansvarlig inden for asbestområdet på baggrund af udenlandske kvalifikationer.

Autorisationsordningen administreres af Sikkerhedsstyrelsen på baggrund af reglerne i de nævnte bekendtgørelser.

Det følger af bekendtgørelse om autorisation og godkendelse af fagligt ansvarlige på asbestområdet, at Sikkerhedsstyrelsen fører tilsyn med, at autoriserede virksomheder overholder betingelser for autorisation, og at reglerne i bekendtgørelsen i øvrigt overholdes.

Arbejdstilsynet fører i medfør af arbejdsmiljølovens § 72, stk. 1, nr. 7, tilsyn med, om asbestarbejde udføres i overensstemmelse med arbejdsmiljølovgivningens regler og fører tilsyn med, om virksomheder, som udfører autorisationskrævende asbestarbejde, er autoriseret hertil af Sikkerhedsstyrelsen.

*2.2.2. Beskæftigelsesministeriets overvejelser*

Der blev med autorisationsordningen indført en ansvarsfordeling af ordningen mellem Sikkerhedsstyrelsen og Arbejdstilsynet ved bemyndigelser i arbejdsmiljølovens kapitel 8 a til udstedelse af regler til nærmere etablering af autorisationsordningen.

Beskæftigelsesministeriet finder det hensigtsmæssigt, at det i arbejdsmiljøloven tydeliggøres, at Sikkerhedsstyrelsen fører tilsyn med overholdelse af de regler, som er fastsat i medfør af bemyndigelser til erhvervsministeren i arbejdsmiljølovens kapitel 8 a.

Ifølge Beskæftigelsesministeriets overvejelser i bemærkningerne til lov om ændring af arbejdsmiljøloven, jf. Folketingstidende 2023-24, tillæg A, L137 som fremsat, side 8, finder Beskæftigelsesministeriet det hensigtsmæssigt, at Sikkerhedsstyrelsen skal føre tilsyn med, om virksomheder, der ikke er autoriseret, annoncerer eller på en måde foretager noget, der er egnet til at vække forestilling om, at virksomheden har autorisation inden for asbestarbejde, der kræver autorisation.

Beskæftigelsesministeriet finder det derfor hensigtsmæssigt, at det tydeliggøres i loven, at det er Sikkerhedsstyrelsen, der fører tilsyn med ikke-autoriseret virksomheders annoncering.

*2.2.3. Den foreslåede ordning*

Det foreslås, at der indsættes en ny § 49 q om, at Sikkerhedsstyrelsen fører tilsyn med overholdelse af de regler, som er fastsat i medfør af bemyndigelser til erhvervsministeren i arbejdsmiljølovens kapitel 8 a, således at der er klarhed om Sikkerhedsstyrelsens tilsynskompetence i forhold til fastsatte regler.

Det foreslås desuden, at der indsættes en ny § 49 l, stk. 2, om, at Sikkerhedsstyrelsen fører tilsyn med overholdelse af stk. 1, således at der ikke er tvivl om Sikkerhedsstyrelsens kompetence i forhold til at føre tilsyn med overholdelse af annonceringsbestemmelsen i § 49 l.

# 3. Økonomiske konsekvenser og implementeringskonsekvenser for det offentlige

Der forventes med forslaget om nye anmelderegler at være en lille administrativ lettelse for offentlige arbejdsgivere, da ændringen vil medføre, at arbejdsgivere vil skulle anmelde et færre antal sager. Det skønnes med usikkerhed, at offentlige arbejdsgivere samlet vil skulle anvende færre ressourcer på at anmelde arbejdsulykker svarende til mindre end 1 årsværk.

Forslaget om nye anmelderegler indebærer justeringer i Arbejdstilsynets og Arbejdsmarkedets Erhvervssikrings fælles digitale system til anmeldelse af arbejdsulykker (EASY). Af hensyn til behovet for it-udvikling er ikrafttrædelsen fastsat til den 1. juli 2026.

De øvrige dele af lovforslaget vurderes ikke at have nævneværdige økonomiske konsekvenser for det offentlige.

# 4. Økonomiske og administrative konsekvenser for erhvervslivet m.v.

I forhold til forslaget om nye anmelderegler skønnes det med usikkerhed, at private arbejdsgivere samlet vil skulle anvende færre ressourcer på at anmelde arbejdsulykker svarende til mindre end 1 årsværk.

Arbejdstilsynet vurderer, at principperne for agil erhvervsrettet regulering ikke er relevante for de konkrete ændringer i lovforslaget

# 5. Administrative konsekvenser for borgerne

Forslaget vurderes ikke at have administrative konsekvenser for borgerne.

# 6. Klimamæssige konsekvenser

Forslaget har ingen klimamæssige konsekvenser.

# 7. Miljø- og naturmæssige konsekvenser

Forslaget har ingen miljø- eller naturmæssige konsekvenser.

# 8. Forholdet til EU-retten

Forslaget om ændring af anmeldereglerne for arbejdsulykker er udformet således, at Kommissionens Forordning (EU) Nr. 349/2011, om årlig indberetning af arbejdsulykker med 3 dages fravær eller mere fortsat kan efterleves.

Europa-Parlamentet og Rådet har vedtaget direktiv (EU) 2023/2668 af 22. november 2023 om ændring af direktiv 2009/148/EF om beskyttelse af arbejdstagere mod farerne ved under arbejdet at være udsat for asbest. Direktivet indeholder en ændring af artikel 15, stk. 1, 1. punktum, om, at virksomheder, der har til hensigt at udføre arbejde i form af nedrivning eller fjernelse af asbest, inden arbejdets påbegyndelse skal indhente en tilladelse fra den kompetente myndighed. Medlemsstaterne skal desuden ifølge artikel 15, stk. 2, gøre en liste over virksomheder, der har opnået en tilladelse, offentligt tilgængelig.

Forslaget om i fodnoten til arbejdsmiljølovens titel at tilføje en reference til dele af direktiv (EU) 2023/2668 af 22. november 2023, der ændrer EU’s direktiv 2009/148/EF om beskyttelse af arbejdstager mod farerne ved under arbejdet at være udsat for asbest (asbestdirektivet), har til formål at implementere direktivets krav i dansk ret. Implementeringen sker delvist med gældende bestemmelse i arbejdsmiljølovens § 49 e, stk. 1, om, at kun virksomheder, der er autoriseret af Sikkerhedsstyrelsen, må udføre for nedrivning af asbest, og gældende bestemmelse i arbejdsmiljølovens § 49 g, stk. 3, med pligt for Sikkerhedsstyrelsen til at føre et offentligt register over autoriserede virksomheder. Fuldstændig implementering af direktivet vil i øvrigt ske på bekendtgørelsesniveau.

# 9. Hørte myndigheder og organisationer m.v.

Et udkast til lovforslag har i perioden fra den … til den … (… dage) været sendt i høring hos følgende myndigheder og organisationer m.v.:

…

|  |
| --- |
| 10. Sammenfattende skema |
|   | Positive konsekvenser/mindreudgifter (hvis ja, angiv omfang/hvis nej, anfør »Ingen«) | Negative konsekvenser/merudgifter (hvis ja, angiv omfang/hvis nej, anfør »Ingen«) |
| Økonomiske konsekvenser for stat, kommuner og regioner | Ingen  | Ingen  |
| Implementeringskonsekvenser for stat, kommuner og regioner | Ingen  | Ikke væsentlige konsekvenser |
| Økonomiske konsekvenser for erhvervslivet m.v. | Ingen | Ingen  |
| Administrative konsekvenser for erhvervslivet m.v. | Med usikkerhed skønnes en mindreudgift, svarende til under 1 årsværk.  | Ingen  |
| Administrative konsekvenser for borgerne | Ingen  | Ingen  |
| Klimamæssige konsekvenser | Ingen  | Ingen  |
| Miljø- og naturmæssige konsekvenser | Ingen  | Ingen  |
| Forholdet til EU-retten | Lovforslaget indeholder forslag om i fodnoten til arbejdsmiljølovens titel at tilføje reference til dele af direktiv (EU) 2023/2668 af 22. november 2023, der ændrer EU’s direktiv 2009/148/EF om beskyttelse af arbejdstager mod farerne ved under arbejdet at være udsat for asbest (asbestdirektivet). Formålet er delvist at implementere direktivets krav om, at virksomheder, der har til hensigt at udføre arbejde i form af nedrivning eller fjernelse af asbest, inden arbejdets påbegyndelse skal indhente en tilladelse fra den kompetente myndighed og direktivets kravet om, at en liste over virksomheder, der har opnået en tilladelse, gøres offentligt tilgængelig. |
| Er i strid med de fem principper for implementering af erhvervsrettet EU-regulering (der i relevant omfang også gælder ved implementering af ikke-erhvervsrettet EU-regulering) (sæt X)  | Ja | NejX |

*Bemærkninger til lovforslagets enkelte bestemmelser*

*Til § 1*

Til nr. 1

I fodnoten til arbejdsmiljølovens titel er der referencer til de EU-direktiver, som arbejdsmiljøloven gennemfører helt eller delvist.

Europa-Parlamentet og Rådet har vedtaget direktiv (EU) 2023/2668 af 22. november 2023 om ændring af direktiv 2009/148/EF om beskyttelse af arbejdstagere mod farerne ved under arbejdet at være udsat for asbest. Direktivet indeholder en ændring af artikel 15, stk. 1, 1. punktum, om, at virksomheder, der har til hensigt at udføre arbejde i form af nedrivning eller fjernelse af asbest, inden arbejdets påbegyndelse skal indhente en tilladelse fra den kompetente myndighed. Medlemsstaterne skal desuden ifølge artikel 15, stk. 2, gøre en liste over virksomheder, der har opnået en tilladelse, offentligt tilgængelig.

Ved lov nr. 629 af 11. juni 2024 om ændring af lov om arbejdsmiljø blev der indført en autorisationsordning for nedrivning af asbestholdigt materiale.

Det fremgår af arbejdsmiljølovens § 49 e, stk. 1, at nedrivning af asbestholdigt materiale kun må udføres af virksomheder, der er autoriseret hertil af Sikkerhedsstyrelsen.

Det fremgår af arbejdsmiljølovens § 49 g, stk. 3, at Sikkerhedsstyrelsen fører et register over autoriserede virksomheder. Registeret er offentligt tilgængeligt på Sikkerhedsstyrelsens hjemmeside.

Det fremgår af punkt 9 om forholdet til EU-retten i de almindelige bemærkninger til lov om ændring af arbejdsmiljøloven, jf. Folketingstidende 2023-24, tillæg A, L 137 som fremsat, side 19, at det foreslåede krav om autorisation og ministerbeføjelser til nærmere at fastlægge en autorisationsordning for nedrivning af asbestholdigt materiale forventes at blive grundlaget for Danmarks gennemførelse af direktivets krav om en tilladelsesordning for virksomheders arbejde med nedrivning af asbestholdigt materiale i national lovgivning.

Ved den foreslåede ændring af *fodnoten* til lovens titel tilføjes reference til dele af Europa-Parlamentets og Rådets direktiv (EU) 2023/2668 af 22. november 2023 om ændring af direktiv 2009/148/EF om beskyttelse af arbejdstagere mod farerne ved under arbejdet at være udsat for asbest, EU-tidende, L af 30. november 2023.

Referencen i fodnoten til dele af direktivet vil indebære, at bestemmelsen i arbejdsmiljølovens § 49 e, stk. 1, om, at kun virksomheder, der er autoriseret af Sikkerhedsstyrelsen, må udføre for nedrivning af asbest, og bestemmelsen i arbejdsmiljølovens § 49 g, stk. 3, med pligt for Sikkerhedsstyrelsen til at føre et offentligt register over autoriserede virksomheder vil være delvis implementering af direktivets krav om i dansk ret at indføre pligt for virksomheder til at indhente myndighedstilladelse inden nedrivning af asbest og pligt for medlemsstaten til at offentliggøre en liste over de virksomheder, der har opnået en tilladelse. Fuldstændig implementering af direktivet vil i øvrigt ske på bekendtgørelsesniveau.

Til nr. 2

Det fremgår af arbejdsmiljølovens § 49 l, at en virksomhed, der ikke er autoriseret, ikke må annoncere eller på anden måde foretage noget, der er egnet til at vække forestilling om, at virksomheden har autorisation inden for asbestarbejde, der kræver autorisation, jf. § 49 e, stk. 1.

Ifølge Beskæftigelsesministeriets overvejelser i bemærkningerne til lov om ændring af arbejdsmiljøloven, jf. Folketingstidende 2023-24, tillæg A, L137 som fremsat, side 8, finder Beskæftigelsesministeriet det hensigtsmæssigt, at Sikkerhedsstyrelsen skal føre tilsyn med, om virksomheder, der ikke er autoriseret, annoncerer eller på en måde foretager noget, der er egnet til at vække forestilling om, at virksomheden har autorisation inden for asbestarbejde, der kræver autorisation.

Ifølge det foreslåede *§ 49 l, stk. 2,* fører Sikkerhedsstyrelsen tilsyn med overholdelse af stk. 1.

Den foreslåede bestemmelse vil betyde, at det fremgår klart af arbejdsmiljøloven, at Sikkerhedsstyrelsen har kompetencen til at føre tilsyn med virksomheders overholdelse af bestemmelsen om virksomheders annoncering i lovens § 49 l.

Til nr. 3

Erhvervsministeren fastsætter eller kan fastsætte regler til nærmere etablering af autorisationsordningen i medfør af bemyndigelser i arbejdsmiljølovens kapitel 8 a.

Det foreslås i *§ 49 q*, at Sikkerhedsstyrelsen fører tilsyn med overholdelse af regler fastsat af erhvervsministeren i medfør af kapitel 8 a i denne lov.

Den foreslåede bestemmelse vil medføre klarhed om, at det er Sikkerhedsstyrelsen, der fører tilsyn med overholdelse af de regler, der fastsættes af erhvervsministeren i medfør af bemyndigelser i kapitel 8 a i loven.

Til nr. 4

Det fremgår af arbejdsmiljølovens § 81 a, stk. 1, at Arbejdsmiljøklagenævnet består af en formand og en række beskikkede medlemmer. Det fremgår af nr. 5, at et medlem indstilles af Finanssektorens Arbejdsgiverforening.

Det foreslås, at *§ 81 a, stk. 1, nr. 5,* ændres, således at ”Finanssektorens Arbejdsgiverforening” erstattes med: ”Finans Danmark/Arbejdsgiver og F&P Arbejdsgiver”.

Den foreslåede ændring vil sikre, at loven bliver opdateret, idet Finanssektorens Arbejdsgiverforening blev nedlagt i oktober 2023, hvorefter Finans Danmark/Arbejdsgiver og F&P Arbejdsgiver er arbejdsgiverorganisationer på området. Ændringen vil alene være en konsekvens af, at Finanssektorens Arbejdsgiverforening er blevet nedlagt.

*Til § 2*

Til nr. 1

Det følger af den gældende § 31, stk. 1, i arbejdsskadesikringsloven, at arbejdsgiver senest 14 dage efter første fraværsdag skal anmelde en arbejdsulykke, såfremt ulykken har medført fravær fra tilskadekomnes sædvanlige arbejde ud over tilskadekomstdagen (fraværskriteriet).

Det afgørende for, at anmeldepligten indtræder er, at arbejdstageren efter tilskadekomstdagen er sygemeldt eller ikke vil kunne påtage sig sin almindelige arbejdsfunktion til sin sædvanlige arbejdstid, uanset om tilskadekomne har fri grundet fx weekend eller ferie. Det anses således som fravær, hvis tilskadekomne kun delvist kan påtage sig sit sædvanlige arbejde efter ulykken, uanset at arbejdstageren i øvrigt påtager sig andre opgaver og dermed opfylder sin arbejdsmæssige normtid. Den tilskadekomne kan derfor anses som fraværende, selv om den tilskadekomne er på arbejde, hvis det er på nedsat tid og/eller hvis der skal tages særlige hensyn til tilskadekomne som følge af ulykken. Det betyder, at selv hvis tilskadekomne genoptager sit arbejde i fuldt omfang på selve tilskadekomstdagen, er det afgørende, om arbejdstageren kan påtage sig sin almindelige arbejdsfunktion.

Reglerne for anmeldelse af arbejdsulykker er fastsat i bekendtgørelse nr. 485 af 21. maj 2024 om anmeldelse af ulykker efter arbejdsskadesikringsloven til Arbejdsmarkedets Erhvervssikring.

Det foreslås, at der i *§ 31, stk. 1,* efter »har medført« indsættes »mindst 3 dages«. Ændringen i § 31, stk. 1, vil medføre, at arbejdsgiver senest 14 dage efter første fraværsdag skal anmelde en arbejdsulykke, såfremt ulykken har medført 3 dages fravær fra tilskadekomnes sædvanlige arbejde ud over tilskadekomstdagen.

Med forslaget ændres betingelsen for arbejdsgivers anmeldepligt, således arbejdsgiver først skal anmelde en arbejdsulykke, hvis ulykken har medført mindst 3 dages fravær fra tilskadekomnes sædvanlige arbejde ud over tilskadekomstdagen, i stedet for efter blot én dags fravær som efter de nugældende regler. Forslaget medfører dermed, at tidspunktet for arbejdsgivers anmeldepligt rykkes i forhold til den gældende bestemmelse i arbejdsskadesikringsloven.

Der er ikke i øvrigt tilsigtet ændringer i den gældende forståelse af fraværsbegrebet, som er beskrevet ovenfor. Det vil derfor fortsat være afgørende for, om anmeldepligten indtræder, om arbejdstageren efter tilskadekomstdagen vil kunne påtage sig sin almindelige arbejdsfunktion til sin sædvanlige arbejdstid.

Anmeldepligten påhviler fortsat den efter arbejdsskadesikringslovens § 48, stk. 1, sikringspligtige arbejdsgiver, og arbejdsgiver skal fortsat anmelde arbejdsulykken senest 14 dage efter første fraværsdag. Det er således første fraværsdag, der er afgørende for fristen for anmeldetidspunktet. Arbejdsulykker vil ligeledes fortsat skulle anmeldes til arbejdsgivers arbejdsulykkesforsikringsselskab via Arbejdstilsynets og Arbejdsmarkedets Erhvervssikrings fælles elektroniske anmeldesystem, EASY.

Forslaget vil medføre, at de administrative procedurer for arbejdsgiver vil blive reduceret og forenklet ved mindre alvorlige ulykker. Forslaget vil samtidig sikre, at de mere alvorlige arbejdsulykker fortsat bliver anmeldt. Ressourcerne i arbejdsskadesystemet vil dermed i højere grad kunne fokuseres på de mere alvorlige arbejdsulykker, hvilket kan føre til hurtigere behandling af relevante sager.

Forslaget vurderes ikke at ville indebære konsekvenser for tilskadekomnes rettigheder efter arbejdsskadesikringsloven. Det følger således af lovens § 31, stk. 2, at arbejdsulykker, der ikke har medført fravær, men som antages at kunne begrunde krav på ydelser efter loven, skal anmeldes af arbejdsgiver senest 14 dage efter tilskadekomstdagen. Der vil derfor fortsat skulle ske anmeldelse, hvis arbejdsgiveren vurderer, at ulykkens følger kan udløse ret til erstatning for tab af erhvervsevne, godtgørelse for varigt men og/eller ret til at få dækket udgifter til behandling og hjælpemidler efter arbejdsskadesikringsloven. Dette kriterie sikrer således, at alle sager med meget lidt eller intet fravær fortsat vil blive anmeldt, hvis det vurderes, at følgerne af arbejdsulykken potentielt vil kunne føre til ret til erstatning og/eller godtgørelse m.v. efter arbejdsskadesikringsloven.

*Til § 3*

Det foreslås, at loven skal træde i kraft den 1. januar 2026.

Det foreslås i stk. 2, at § 2 træder i kraft den 1. juli 2026 og finder anvendelse ved anmeldelse af arbejdsulykker, der anmeldes på ikrafttrædelsesdagen eller senere.

Forslaget betyder, at de foreslåede ændrede regler på anmeldeområdet i § 2, nr. 1, finder anvendelse på sager om arbejdsulykker, der anmeldes den 1. juli 2026 eller senere. Dette vil indebære, at sager om arbejdsulykker, der er indtrådt før den 1. juli 2026, og først anmeldes efter den 1. juli 2026, også skal anmeldes efter de foreslåede regler. Det er altså anmeldetidspunktet, der er afgørende for, hvilke regler, der skal benyttes for anmeldelsen.

Ikrafttrædelsen af de ændrede regler på anmeldeområdet sikrer en enkel over-gang mellem hidtidige og nye regler i forhold til den tekniske implementering og systemtilpasninger. Hermed sikres det blandt andet, at det er muligt at foretage de fornødne it-mæssige tilpasninger m.v. af anmeldesystemet, ligesom arbejdsgiverne får en periode til at omstille sig til ændrede anmelderegler.

Det bemærkes, at forslagene i § 2, nr. 1, ikke ændrer tilskadekomnes rettigheder eller pligter, men alene ændrer i procedurerne for anmeldelse. Der er således retssikkerhedsmæssigt uproblematisk at anvende de nye anmelderegler også for ulykker, der er indtruffet før ikrafttrædelsesdagen den 1. juli 2026.

Samtidig med ikrafttrædelsen af loven vil der blive udstedt opdaterede bekendtgørelser om anmeldelse af arbejdsulykker efter henholdsvis arbejdsmiljøloven og arbejdsskadesikringsloven.

Arbejdsmiljøloven gælder ikke for Færøerne og Grønland, jf. lov om arbejdsmiljø § 90, og derfor gælder lovens § 1 heller ikke for Færøerne og Grønland.

Arbejdsskadesikringsloven gælder ikke for Færøerne og Grønland, jf. lov om arbejdsskadesikring § 90, og derfor gælder lovens § 2 heller ikke for Færøerne og Grønland.

**Bilag 1**

**Lovforslaget sammenholdt med gældende lov**

|  |  |
| --- | --- |
| *Gældende formulering* | *Lovforslaget* |
|  | **§ 1** I lov om arbejdsmiljø, jf. lovbekendtgørelse nr. … af …, foretages følgende ændringer: |
| Loven indeholder bestemmelser, der gennemfører Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet, EF-Tidende 1989, nr. L 183, side 1, med senere ændringer, Rådets direktiv 92/57/EØF af 24. juni 1992 om minimumsforskrifter for sikkerhed og sundhed på midlertidige eller mobile byggepladser, EF-Tidende 1992, nr. L 245, side 6, med senere ændringer, visse bestemmelser i Rådets direktiv 94/33/EØF af 22. juni 1994 om beskyttelse af unge på arbejdspladsen, EF-Tidende 1994, nr. L 216, side 12, med senere ændringer, bestemmelser, der gennemfører Rådets direktiv 2003/88/EF af 4. november 2003 om visse aspekter i forbindelse med tilrettelæggelse af arbejdstiden, EF-Tidende 2003, nr. L 299, side 9, og bestemmelser, der gennemfører dele af Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer, EU-Tidende 2005, nr. L 255, side 22, med senere ændringer, og Europa-Parlamentets og Rådets direktiv 2009/104/EF af 16. september 2009 om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet (andet særdirektiv i henhold til artikel 16, stk. 1, i direktiv 89/391/EØF), EU-Tidende 2009, nr. L 260, side 5. | **1.** I *fodnoten* til lovens titel ændres »og Europa-Parlamentets« til: »Europa-Parlamentets«, og efter »side 5« indsættes », og dele af Europa-Parlamentets og Rådets direktiv (EU) 2023/2668 af 22. november 2023 om ændring af direktiv 2009/148/EF om beskyttelse af arbejdstagere mod farerne ved under arbejdet at være udsat for asbest, EU-tidende, L af 30. november 2023«. |
| **§ 49 l.** En virksomhed, der ikke er autoriseret, må ikke ved annoncering eller på anden måde foretage noget, der er egnet til at vække forestilling om, at virksomheden har autorisation inden for asbestarbejde, der kræver autorisation, jf. § 49 e, stk. 1. | **2.** I § 49 l indsættes som stk. 2: »*Stk. 2.* Sikkerhedsstyrelsen fører tilsyn med overholdelse af stk. 1.« |
|  | **3.** Efter § 49 p indsættes i kapitel 8 a:»**§ 49 q**.Sikkerhedsstyrelsen fører tilsyn med overholdelse af regler fastsat af erhvervsministeren i medfør af kapitel 8 a i denne lov.« |
| **§ 81 a.** Arbejdsmiljøklagenævnet består af en formand og af følgende beskikkede medlemmer:Nr. 1) -4) ---Nr. 5) Et medlem indstillet af Finanssektorens ArbejdsgiverforeningNr. 6) – 9) ---*Stk. 2 – 12---*  | **4.** I *§ 81 a, stk. 1, nr. 5*, ændres »Finanssektorens Arbejdsgiverforening« til: »Finans Danmark/Arbejdsgiver og F&P Arbejdsgiver«. |
|  | **§ 2**I lov om arbejdsskadesikring, jf. lovbekendtgørelse nr. 919 af 25. juni 2024, foretages følgende ændringer: |
| **§ 31.** Arbejdsgiver skal senest 14 dage efter første fraværsdag anmelde en arbejdsulykke, såfremt ulykken har medført fravær fra tilskadekomnes sædvanlige arbejde ud over tilskadekomstdagen.*Stk. 2-3. ---*  | **1.** I *§ 31, stk. 1,* indsættes efter »har medført«: »3 dages fravær« |